Ons gunstelinge – 2022 se beste nuwe motors2022 was ŉ fantastiese jaar wat nuwe voertuie betref. Maroela Media het altesaam 90 motors onder hande gehad deur die jaar – en hier is ŉ paar uitskieters. In die kleinluikrugklas is daar twee buksies wat ons uitgeboul het. Volkswagen se Polo en Peugeot se 208. Waar die Polo perfek gekalibreer is en soos ŉ droom ry, is die Peugeot een van die mooiste klein luikrûe tans op ons paaie. Die twee lyk só: 3 jaar/ 60 000 km diensplan 3 jaar/45 000 km diensplan Almal wil deesdae ŉ sportnutsvoertuig hê – ŉ segment wat besig is om die sedanmotor geheel en al te vervang. Nie alle SNV’s spog met werklike verrigting óf beter spasie as ŉ gewone sedanmotor nie – maar dié Subaru Forester was ŉ aangename verrassing. ŉ Kajuit propvol elke denkbare luuksheid en Subaru se wêreldberoemde simmetriese vierwielaandrywing én 220 mm-grondvryhoogte bied vir ŉ mens ŉ SNV wat jy werklik kan gebruik en geniet. Die nuwe ratkas maak dié Forester ook baie billik op brandstof – iets wat verbaas het tydens die padtoets. Hy lyk só: 3 jaar/75 000 km omvattende instandhoudingsplan Ons het twee lieflike sedanmotors onder hande gehad in 2022. Honda se nuwe Civic is presies soos ons Honda leer ken het – én selfs nogal mooi. Die 1.5 turboaangejaagde enjin loop lekker sterk, maar dis die samehorigheid van die kalibrasie en bestuursposisie wat die Civic perfek laat voel. Hy maak seer by die brandstofpomp, en sy prys is kwaai – maar dis ŉ fantastiese motor. Mercedes-Benz se nuwe C-klas is pragtig. Die C220d sal my keuse wees in die reeks. Dit is moontlik die voertuig wat die ligste is op brandstof waarmee ons verlede jaar gery het. Ons het by tye 4,2 ℓ/100 km gesien! Verder is dit ŉ elegante ontwerp met ŉ heerlike luukse binneruim. Daar is eenvoudig niks om nie van te hou nie! Sy hibriede dryfstelsel en vierwielstuur dra alles by tot ŉ fantastiese pakket. Die twee lyk só: 5 jaar/90 000 km diensplan 5 jaar/100 000 km omvattende instandhoudingsplan Die bakkiesegment bars nou weer uit sy nate met die nuwe Ranger en Amarok wat eersdaags hier bekendgestel sal word – maar een spesifieke bakkie het ons verstom. Dit is die intreemodel Mitsubishi Triton GL. ŉ Eerlike bakkie, doodgewoon met ŉ dieselenjin, 5-spoed handrat en lap bekleedsel. Die gewone luukshede soos elektriese vensters, lugreëling en ŉ raakskermradio is daar – maar verder is daar geen onnodige foefies nie. Hoe Mitsubishi egter die resep laat werk is met ŉ fantasties gekalibreerde dryfstelsel. Die koppelaar is lig en die rathefboom presies. Indien mens sag werk met hom is hy ook fantasties lig op brandstof. Puik waarde. Die Triton GL lyk só: 5 jaar/90 000 km diensplan Motormense het brandstof in hul are, en vuurwaens kry altyd my hart aan die klop. Twee blitsbuksies het ons verlede jaar betower. Albei kom van Stuttgart en Porsche se stal. Die Porsche 911 GT3 is my droommotor. Sou ek eendag oor ŉ emmer geld val, stap ek direk Porsche toe en koop vir my ŉ GT3. ŉ Wit een – met ŉ handrat asseblief. Dit is die mees innemende ervaring van die jaar: 9 000 rpm met elke vibrasie wat deur jou boude oploop en as hoendervleis oor jou skouers spoel. Padhouvermoë wat g’n mens die einde van sal vind nie is verstommend. Ook waarskynlik die vinnigste spoed wat ek die jaar gehaal het – 303 km/h. Elke nou en dan kom mens iets teë wat jou brein herbedraad. Die Porsche Cayenne GT-Turbo is een só ŉ monster. Geen sportnutsvoertuig kan só klou nie. ŉ Bomklapper van ŉ V8-enjin onder die kap gepaard met dis mees gevorderde onderstel van enige SNV waarmee ek al gery het en ŉ mens het ŉ resep vir ŉ fantastiese ervaring! Die twee lyk só: 296 km/h topspoed 3 jaar/100 000 km omvattende instandhoudingsplan 300 km/h topspoed 3 jaar/100 000 km omvattende instandhoudingsplan Soos julle gister gelees het, is die lekkerste elektriese voertuig waarmee ons in 2022 te doen gehad het loshande BMW se iX3. ŉ Doodgewone X3 met ŉ elektriese motor. Hy het lekker krag en billike reikafstand. Weer eens is dit die kalibrasie van die onderstel en samehorigheid van die kontroles wat die ervaring perfek maak. Die iX3 is selfs nie die duurste X3 in die reeks nie – beslis ŉ wenner. 8 jaar/100 000 km batterywaarborg 5 jaar/100 000 km omvattende instandhoudingsplan Die laaste voertuig op my lys staan met ŉ been in drie segmente. Dis ultraluuks, ŉ inprophibried én ŉ D-segment sportnutsvoertuig. Ek was die afgelope jare nogal kwaai met Volvo oor hul binnebrandenjins wat swaar is op brandstof. Ek sê al lank – ŉ asemrowende kar sou Volvo se XC90 wees met BMW se 30d-enjin. Volvo se strategie is elektries – en ŉ reusetree in die regte rigting is Volvo se XC90 T8. ŉ Mens prop hom elke aand in die motorhuis in, en hy bied byna 80 km se volle elektriese reikafstand – dan skakel hy oor na petrol. Die stelsel werk puik – ŉ mens hoef nie eers daaraan te dink nie. Die reikafstand is genoeg vir my om my daaglikse roete werk toe en terug slegs op EV te voltooi – met die veiligheidsnet van die binnebrandenjin. Indien ŉ mens hom nie inprop nie, is hy swaar oop brandstof – maar dan moet die 2.0 viersilinderturbopetrolenjin bitter hard werk. Die res van die Volvo is elegant, luuks en bitter mooi. Indien die battery vol gelaai is bied die stelsel 340 kW en 709 Nm. Fantatsies!